Les escoles creatives del Casal Jove tanquen el curs amb una gran mostra de talent
30 de maig 2025

Les escoles creatives dels casals juvenils es preparen per a tancar l'any amb una gran festa final de curs, l'esdeveniment reunirà els i les participants al costat de les seues famílies en dos jornades plenes d'art, música, emoció i creativitat hui, divendres 30, i el dissabte 31 de maig al Casal Jove del Port de Sagunt.

Durant la festa el públic assistent podrà gaudir d'exhibicions de tota mena, entre les quals destaquen actuacions en viu de música, ball i teatre, així com d'exposicions de les escoles de còmic i _EmbolicArte_ que es podran visitar durant uns dies més perquè les famílies puguen veure les obres.

La festa es dividirà en dos dies: la primera part serà el divendres 30 des de les 19 hores en què actuaran les escoles de circ i de teatre. D'una banda, l'escola de circ reunirà els xiquets i xiquetes que han estat formant-se en disciplines circenses i mostraran allò que han aprés en rutines d'acrobàcies, jocs d'equilibri i números de teles aèries. D'un altre costat, l'escola de teatre realitzarà un _match_ d'improvisació on els i les intèrprets rebran en el moment els títols de les escenes i hauran de construir sobre la marxa històries enfront del públic.

El dissabte serà el moment de les escoles de rock, cinema, robòtica, grafiti i ball, les exhibicions de les quals començaran a les 11 hores. D'inici tindrà lloc la mostra de cinema i la de l'escola de rock en la sala d'actes, i a partir de les 12 hores es podrà veure a l'àgora a les escoles de robòtica, grafiti i ball, tot això amenitzat per l'alumnat del curs de DJ, on els més jóvens mostraran els seus avanços.

Este esdeveniment marca el tancament d'un any intens d'aprenentatge ple d'exploració, expressió i creixement a través de l'art, una oportunitat per a gaudir, compartir i reconéixer el valor de l'educació artística com a motor de transformació personal i social. En esta festa la infància i la joventut demostraran el seu talent a través de les exhibicions com a colofó al curs.

![](/media/rpcniwau/post-festa-cloenda-1.png?width=563&height=563&mode=max)

*   [](http://www.facebook.com/sharer.php?u=https://aytosagunto.es/va/actualitat/2025-05-30-les-escoles-creatives-del-casal-jove-tanquen-el-curs-amb-una-gran-mostra-de-talent/ "Facebook")
*   [](http://twitter.com/share?url=https://aytosagunto.es/va/actualitat/2025-05-30-les-escoles-creatives-del-casal-jove-tanquen-el-curs-amb-una-gran-mostra-de-talent/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2025-05-30-les-escoles-creatives-del-casal-jove-tanquen-el-curs-amb-una-gran-mostra-de-talent/ "Linked In")
*   [](mailto:?body=https://aytosagunto.es/va/actualitat/2025-05-30-les-escoles-creatives-del-casal-jove-tanquen-el-curs-amb-una-gran-mostra-de-talent/)